[Stqarrija għall-istampa aġġornata fis-27/02/19 biex tinkludi link għat-test maqbul] L-UE qed taħdem biex ittejjeb is-sikurezza fit-toroq. Ir-rappreżentanti tal-presidenza Rumena tal-Kunsill illum laħqu qbil proviżorju mal-Parlament Ewropew dwar proposta biex tissaħħaħ il-ġestjoni tal-infrastruttura tat-toroq biex jonqsu l-inċidenti fatali u l-korrimenti gravi fit-toroq. Ir-riforma ser twessa' l-kamp ta' applikazzjoni tar-regoli attwali għal awtostradi u toroq primarji oħra lil hinn min-netwerk trans-Ewropew tat-trasport (TEN-T). Dan ser jikkontribwixxi sostanzjalment għat-titjib tas-sikurezza fl-infrastruttura tat-toroq fl-Unjoni kollha. Id-direttiva ser tkun tgħodd ukoll għat-toroq barra miż-żoni urbani li jinbnew bl-użu ta' fondi tal-UE. Il-proposta tintroduċi valutazzjoni tas-sikurezza tat-toroq tan-netwerk kollu, li tipprovdi stampa tan-netwerk kollu tat-toroq koperti mid-direttiva użata biex jiġi evalwat ir-riskju ta' inċident. L-awtoritajiet ser jużaw ir-riżultati biex iwettqu spezzjonijiet aktar iffukati tas-sikurezza fit-toroq jew jieħdu azzjoni ta' rimedju diretta. Ser isir obbligatorju li fil-proċeduri tal-ġestjoni tas-sikurezza fit-toroq jitqiesu b'mod sistematiku min ikun miexi, iċ-ċiklisti u utenti vulnerabbli oħra tat-toroq. Dawn l-utenti tat-toroq ammontaw għal kważi nofs l-imwiet fit-toroq tal-UE fl-2017. Il-passi li jmiss Il-qbil proviżorju ser ikollu jiġi approvat mill-Kunsill u mill-kumitat rilevanti tal-Parlament Ewropew. Imbagħad ser jiġi adottat formalment wara l-iskrutinju tas-soltu mill-ġuristi lingwisti. Abbozz ta' direttiva li temenda d-direttiva dwar il-ġestjoni tas-sikurezza fl-infrastruttura tat-toroq – test maqbul soġġett għal reviżjoni (link miżjuda 27/02/19)